Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat tilanne eteläisessä Afrikassa (AKT-EU/2132/97/lopull.)

AKT-EU-edustajakokous, joka

kokoontui Brysselissä 17. 20. maaliskuuta 1997,

ottaa huomioon aikaisemmat päätöslauselmansa eteläisen Afrikan tilanteen kehittymisestä,

A. on huolestunut Mosambikia ja Malawia kohdanneista vakavista tulvista, joissa yli 400 000 ihmistä jäänyt kodittomaksi,

B. panee merkille Mosambikin hallituksen jatkuvat ponnistelut maan talouden elvyttämiseksi ja demokraattisten toimielinten lujittamiseksi,

C. ottaa huomioon, että Yhdistyneiden kansakuntien Angolan tarkkailuryhmän (UNAVEM III) toimikausi päättyy Angolan rauhanprosessin osalta 31. maaliskuuta 1997,

D. on syvästi huolestunut kansallisen yhtenäisyyden ja sovinnon hallituksen muodostamisessa jo toisen kerran ilmenneistä viivytyksistä, koska Unita ei ole noudattanut yhteiskomitean Lusakan pöytäkirjan yhteydessä laatimaa aikataulua,

E. on tietoinen, että vastapuolten, erityisesti Unitan, on kiireellisesti toteutettava ratkaisevat toimenpiteet, jotka ovat välttämättömiä tehtyjen sitoumusten täyttämiseksi, jotta kansainvälinen yhteisö voi osallistua Angolan rauhanprosessiin jatkossakin,

F. panee merkille alueella tehdyt ponnistelut selkkausten ehkäisemiseksi ja niiden ratkaisemiseksi perustamalla Eteläisen Afrikan kehitysjärjestön (SADC) elin, joka on toimivaltainen poliittisissa ja puolustusta ja turvallisuutta koskevissa kysymyksissä sekä eteläisessä Afrikassa että muualla Afrikassa,

G. on tyytyväinen edistymiseen Swasimaan aloitteessa, jossa on otettu käyttöön kuulemismenettely maan perustuslain tarkistamiseksi,

H. ilmaisee tyytyväisyytensä siihen, että Sambian presidentin- ja parlamenttivaalit järjestettiin rauhallisissa olosuhteissa marraskuussa 1996,

I. panee merkille Etelä-Afrikan ja Euroopan unionin käynnissä olevat neuvottelut yleisen kauppa- ja kehityssopimuksen tekemisestä sekä Etelä-Afrikan varauksellisesta liittymisestä Lomén yleissopimukseen,

J. ilmaisee tyytyväisyytensä Windhoekissa Namibiassa 14. ja 15. lokakuuta 1996 pidetyn toisen SADC:n ja Euroopan unionin välisen ministeritason konferenssin myönteisiin tuloksiin,

K. panee merkille Windhoekissa 9. ja 10. helmikuuta 1997 pidetyssä SADC:n vuoden 1997 neuvoa-antavassa vuosikonferenssissa saadut myönteiset tulokset,

L. panee merkille Kansainyhteisön valtion päämiesten Kasanessa Botswanassa 26. ja 27. helmikuuta 1997 käymät pyöreän pöydän neuvottelut demokratiasta ja hyvän hallintotavan periaatteista Afrikassa,

M. on tyytyväinen SADC-maiden sitoumukseen rakentaa, lujittaa ja vahvistaa demokraattisia toimielimiä vastuullisuuden, avoimuuden, hyvän hallintotavan ja lain soveltamisen periaatteiden mukaisesti ja työskennellä poliittisen vakauden säilyttämiseksi sekä kestävän ja integroidun taloudellisen kehityksen käynnistämiseksi alueella,

N. ilmaisee myös tyytyväisyytensä SADC-maiden vakaaseen sitoumukseen noudattaa ihmisoikeuksien, perusvapauksien ja kansanvallan periaatteita,

O. panee merkille eteläisen Afrikan alueen valtioiden sitoumuksen edistää alueellista yhteistyötä ja integraatiota asianmukaisin valtuuksin perustettujen alueellisten elinten avulla, kuten esimerkiksi SADC ja Itä- ja eteläisen Afrikan yhteismarkkinat (COMESA),

P. toteaa Saharan eteläpuoleisen Afrikan valtavan rikkaan biologisen monimuotoisuuden,

Q. myöntää maaseutuväestön voimakkaan riippuvuuden luonnonvaraisista eläimistä ja että nämä eläimet tarjoavat voimavaran, joka voi toimia alkuun panevana voimana maaseudun kestävälle kehitykselle,

R. panee merkille, että biologisen monimuotoisuuden säilyttämisponnisteluiden vaikeus on siinä, että niiden on pystyttävä turvaamaan sekä biologisen monimuotoisuuden jatkuminen että maaseutuväestön tarpeiden tyydyttäminen,

S. panee merkille maaseutuyhteisöihin perustuvien luonnonvarojen hallintaohjelmien saavuttaman menestyksen alueella,

T. myöntää näiden yhteisöllisten säilytysjärjestelmien tarjoaman mahdollisuuden muodostaa todellisia ja konkreettisia tulonlähteitä luvan saaneille yhteisöille luonnonvaraisten lajien kestävän hyödyntämisen avulla,

U. ottaa huomioon, että Zimbabwe isännöi biologisen monimuotoisuuden maailmankonferenssia ja CITES-sopimuksen allekirjoittajien 10. konferenssia kesäkuussa 1997, ja että arvokkaista luonnonvaraisista kasvi- ja eläinlajeista laadittava luettelo koskettaa useita Afrikan maita,

V. on tyytyväinen seuraavaan pidettävään EU-SADC-konferenssiin yhteisten vesialueiden hallinnasta, joka järjestetään Leshotossa 20. ja 21. toukokuuta 1997,

W. toteaa, että Kapkaupunki on ainoa Afrikan kaupunki, joka on tarjoutunut järjestämään vuoden 2004 olympialaiset,

X. on huolestunut EU:sta Etelä-Afrikan markkinoille tuotavan vientituetun naudanlihan tämänhetkisestä luokituksesta,

Y. panee tyytyväisyydellä merkille Etelä-Afrikan, Swasimaan ja Mosambikin hallitusten päätökset kieltää jalkaväkimiinojen valmistus, vienti ja käyttö, sekä maaliskuussa Maputossa pidetyn alueellisen konferenssin asiasta antaman suosituksen;

1. Kehottaa Euroopan unionia toimittamaan hätäapua Mosambikin ja Malawin viimeaikaisten tulvien uhreille;

2. Uudistaa vaatimuksensa Euroopan unionille, jotta se tukisi edelleen demokraattisten toimielinten uudelleenrakennusta ja lujittamista Mosambikissa ja lisäisi rahoitus- ja teknistä tukeaan jalkaväkimiinojen poistamiseksi, jotta muun muassa demobilisoidut sotilaat voisivat aloittaa laajamittaisemman maatalouden harjoittamisen;

3. Pyytää Angolan hallitusta ja erityisesti Unitaa ratkaisemaan sotilaalliset ja muut jäljellä olevat ongelmat ja perustamaan kansallisen yhtenäisyyden ja sovinnon hallituksen;

4. On tyytyväinen Euroopan unionin ja kansainvälisen yhteisön toimittamaan apuun Angolan rauhanprosessin täytäntöön panemiseksi ja kehottaa Euroopan unionia jatkamaan avustuksia Angolan talouden uudelleenrakentamiseen ja elvyttämiseen ja miinanraivaustoimiin sekä toimittamaan humanitaarista apua pakolaisille ja hätäsiirtolaisille UNAVEM III:n toiminnan päättymisen jälkeen;

5. Vetoaa Euroopan unioniin ja kansainväliseen yhteisöön, jotta ne antaisivat tukensa Swasimaassa käynnissä olevalle demokratisointiprosessille;

6. Onnittelee Sambian kansaa rauhallisissa oloissa järjestetyistä presidentin- ja parlamenttivaaleista ja pyytää kansainvälistä yhteisöä, Euroopan unionin jäsenvaltioita, Euroopan komissiota ja Euroopan parlamenttia tukemaan Sambian kansaa sen ponnisteluissa jatkaa demokratisointiprosessia;

7. Esittää uudelleen vaatimuksensa mahdollisimman laajan yhteensopivuuden turvaamisesta EU:n ja Etelä-Afrikan kauppajärjestelyjen ja muihin SADC-maihin sovellettavien Lomén kauppajärjestelyjen välillä edistämällä yhteistyön ja eteläisen Afrikan alueiden välisen kaupan kasvua;

8. Tukee edelleen Etelä-Afrikan varauksellista liittymishakemusta Lomén yleissopimukseen pitäen kuitenkin mielessä liittymisen suorat ja epäsuorat vaikutukset alueen muihin valtioihin ja Etelä-Afrikan alueelliseen ulkopolitiikkaan, ja pyytää Euroopan unionia päättämään kohtuullisen ajan kuluessa liittymismenettelystä, jotta Etelä-Afrikka voisi hyötyä neljännen Lomén yleissopimuksen 364 artiklan säännösten soveltamisesta;

9. Pyytää Euroopan unionia ratkaisemaan tehokkaalla tavalla alueellisen kumulaatiokysymyksen Lomén alkuperäsääntöjen mukaisesti täsmentämällä ad hoc-säännöksen määritelmää, joka voisi häiritä tämän välineen tehokkainta mahdollista käyttöä alueellisen yhteistyön ja kehityksen edistämiseksi;

10. Pyytää Euroopan unionia valvomaan, että esitetyssä kauppa- ja kehityssopimuksessa otetaan huomioon etuoikeusasema, joka on myönnettävä käynnissä oleville menettelyille, joilla tähdätään vapaakauppa-alueen perustamiseen SADC:n alueelle, sellaisena kuin se on määritelty Maserussa elokuussa 1996 allekirjoitetussa SADC:n kauppapöytäkirjassa;

11. Ilmaisee tyytyväisyytensä siihen, että Euroopan unioni myöntää, että Etelä-Afrikan kanssa tehtävän kauppasopimuksen on oltava jossain määrin joustavat sekä aikataulun että sisällön osalta, ja pyytää Euroopan unionia tekemään konkreettisia ehdotuksia tukitoimista SACU- ja SADC-maiden hyväksi, jotta ne selviäisivät Etelä-Afrikan kanssa tehtävän sopimuksen seurauksena syntyvistä mukautuskustannuksista;

12. Kehottaa Euroopan unionia ja kansainvälistä yhteisöä tukemaan alueen ponnisteluja luonnonvarojen järkevän käytön kannustamiseksi maaseutuyhteisöissä keskinäistä yhteisvastuullisuutta noudattaen;

13. Vetoaa Euroopan unioniin, jotta se avustaisi SADC:a alueen institutionaalisten rakenteiden vahvistamisessa kansallisella ja alueellisella tasolla, jotta voitaisiin saavuttaa kestävän kehityksen edellyttämä tuottavuustaso;

14. Pyytää Euroopan unionia ja kansainvälistä yhteisöä lisäämään tukeaan eteläisen Afrikan alueelle erityisesti viimeaikaisten tulvien aiheuttamien kriisitilanteiden korjaamiseksi sekä kehittämään tehokkaita pitkän aikavälin valmistelu- ja ehkäisymekanismeja alueella tapahtuvien katastrofien varalta;

15. Vetoaa kansainväliseen yhteisöön ja erityisesti Euroopan unioniin, jotta ne myöntäisivät lisävaroja eteläisessä Afrikassa toteutettaville alueellisille yhteistyö- ja integraatiotoimille, erityisesti SADC:n ja COMESAn alueellisten elinten avulla, köyhyyden lievittämiseksi ja yhteistoiminnallisten toimenpideohjelmien edistämiseksi;

16. Vetoaa kansainväliseen yhteisöön ja erityisesti Euroopan unioniin, jotta ne edelleen tukisivat eteläisen Afrikan demokratisointiprosessia ja alueella tehtäviä ponnisteluja demokraattisten toimielinten perustamiseksi, joita tarvitaan alueen syntyvien demokratioiden suojelemiseksi ja lujittamiseksi;

17. Pyytää Euroopan unionia tukemaan taloudellisesti ja kannustamaan institutionaalisella tasolla afrikkalaisiin yhteisöihin perustuvia luonnonvarojen hallintaohjelmia;

18. Pyytää Euroopan unionia tukemaan kansainvälisissä foorumeissa kaikkia Afrikan maiden tekemiä aloitteita Rion julistuksen ja Agenda 21:n periaatteiden tehokkaaksi ja johdonmukaiseksi täytäntöön panemiseksi;

19. Pyytää kansainvälistä yhteisöä osoittamaan solidaarisuutensa ja vastuuntuntonsa kaikissa niissä kansainvälisissä aloitteissa, jotka voivat vaikuttaa Afrikan maiden kykyyn hyötyä biologisen monimuotoisuuden tarjoamien luonnonvarojen kestävästä käytöstä;

20. Pyytää Afrikan, Karibian ja Tyynenmeren maita sekä Euroopan unionia katsomaan suopein silmin Afrikan maiden tekemiä aloitteita luonnonvaraisten lajien säilyttämiseksi kestävän käytön ja vastuuntuntoisen kaupan avulla, jotka ovat tehokkaita keinoja luonnonvaraisten ekosysteemien säilyttämiseksi edesauttamalla samalla köyhimpien maaseutualueiden taloudellista kehitystä;

21. Toteaa tyytyväisenä Euroopan unionin antaman tuen järjestettäessä yhteisten vesialueiden käyttöä käsittelevää EU-SADC-konferenssia, jossa keskustellaan alueen vähäisten vesivarojen asianmukaisesta käytöstä;

22. Pyytää AKT-valtioita ja Euroopan unionin jäsenvaltioita tukemaan Kapkaupunkia, jotta siitä tulisi ensimmäinen Afrikan kaupunki, joka saa osakseen olympiakisojen järjestämisen;

23. Pyytää Euroopan unionia käsittelemään Etelä-Afrikan markkinoilla syntyneitä vääristymiä tarkistamalla Etelä-Afrikan luokitukset vientitukien myöntämiseksi ja nykyisten vientitukien tason laskemiseksi;

24. Pyytää niiden maiden hallituksia, jotka edelleen valmistavat, käyttävät ja vievät jalkaväkimiinoja, erityisesti Euroopan unionin jäsenvaltioissa, yhtymään Etelä-Afrikan aloitteisiin ja työskentelemään yhdessä AKT-maiden kanssa täydellisen kiellon aikaansaamiseksi kansainvälisellä tasolla;

25. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Eteläisen Afrikan kehitysyhteisölle sekä Etelä-Afrikan hallitukselle.